מספר פנימי: 2169221

הכנסת העשרים וארבע

**יוזם:**  **חבר הכנסת** **משה טור פז**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3235/24

הצעת חוק הרבנות הראשית לישראל (תיקון – ייצוג הציבור באסיפה הבוחרת), התשפ"ב–2022

|  |  |  |  |  |
| --- | --- | --- | --- | --- |
| תיקון סעיף 1 | 1. | בחוק הרבנות הראשית לישראל, התש"ם–1980[[1]](#footnote-2) (להלן – החוק העיקרי), בסעיף 1 – | | |
|  |  | (1) לפני ההגדרה "המועצה" יבוא: | | |
|  |  |  | ""אזור" – כהגדרתו בתקנות שעת חירום (יהודה ושומרון – שיפוט בעבירות ועזרה משפטית), התשכ"ז–1967, כפי שהוארך תוקפן ותוקן נוסחן בחוק." | |
|  |  | (2) אחרי ההגדרה "המועצה" יבוא: | | |
|  |  |  | ""רב אזורי" – מי שנבחר או שנתמנה באישור השר לרב של מועצה אזורית. | |
|  |  |  | "רב יישוב" – רב של מושב, קיבוץ או יישוב אחר שאינו רשות מקומית שנבחר או נתמנה באישור השר;". | |
| תיקון סעיף 4 | 2. | בסעיף 4(א) לחוק העיקרי – | | |
|  |  | (1) בפסקה (1), במקום "חשאיות" יבוא "גלויות" ובמקום "של רבנים ונציגי ציבור (להלן – האסיפה הבוחרת)" יבוא "הבוחרת"; | | |
|  |  | (2) בפסקה (3), במקום "חשאיות" יבוא "גלויות". | | |
| תיקון סעיף 5 | 3. | בסעיף 5 לחוק העיקרי – | | |
|  |  | (1) בסעיף קטן (א), בפסקה (2), בכל מקום המילים "או כרב עיר יימחקו"; | | |
|  |  | (2) בסעיף קטן (ב), בפסקה (2), לפני "או שהמועצה קבעה שהוא גדול בתורה" יבוא "או שהוא מכהן לפחות עשר שנים כרב אזורי או רב ישוב, או שהוא מכהן לפחות עשר שנים כראש ישיבת הסדר, ישיבה גבוהה ציונית או ישיבה, כהגדרתן בסעיפים 22א, 22ב או 26ב לחוק שירות ביטחון [נוסח משולב], התשמ"ו-1986;". | | |
| תיקון סעיף 6 | 4. | בסעיף 6 לחוק העיקרי – | | |
|  |  | (1) בסעיף קטן (א), במקום "150" יבוא "120", המילים "מהם 80 רבנים ו-70 נציגי ציבור" – יימחקו. | | |
|  |  | (2) בסופו יבוא: | | |
|  |  |  | "(ג) חברי האסיפה הבוחרת יהיו: | |
|  |  |  |  | (1) עשרים וחמישה רבני עיר אחד מכל אחת מן הערים הגדולות, היה יותר מרב עיר אחד בעיר אחת – הוותיק שבהם, ואם היו בעלי ותק שווה – הקשיש שבהם; |
|  |  |  |  | (2) ששה רבני עיר מן המועצות המקומיות הגדולות, לרבות המועצות המקומיות הגדולות באזור; |
|  |  |  |  | (3) ששה רבני ישובים שהם קיבוצים שימנה השר, בהמלצת הנהלת עמותת "הקיבוץ הדתי" ובאישור הממשלה; |
|  |  |  |  | (4) שלושה רבני ישובים מכל אחת משלוש המועצות האזוריות הגדולות באזור; |
|  |  |  |  | (5) עשרה רבנים שימנה השר באישור הממשלה; |
|  |  |  |  | (6) עשרים וחמישה ראשי הערים הגדולות, מתוכם לפחות עשר נשים, ואם אין עשר נשים מבין ראשי הערים הגדולות – ימונו מתוך סגני ראשי הערים הגדולות, החל מהעיר הגדולה ביותר עד שתהיינה לפחות עשר נשים; בעיר שבה מכהנים יותר מסגן ראש עיר אחד שהיא אישה, יבחר ראש העיר את סגן ראש העיר שתמונה; |
|  |  |  |  | (7) ששה ראשי המועצות המקומיות הגדולות, מתוכם לפחות שלוש נשים, אם אין שלוש נשים מבין ראשי המועצות המקומיות הגדולות – ימונו נשים מתוך סגני ראשי המועצות האזוריות הגדולות, החל מהמועצה המקומית הגדולה ביותר הגדולה ביותר עד שתהיינה לפחות שלוש נשים; במועצה מקומית שבה מכהנת יותר מסגנית ראש מועצה מקומית אחת, יבחר ראש המועצה המקומית את סגנית ראש המועצה המקומית שתמונה; |
|  |  |  |  | (8) ארבעה ראשי המועצות האזוריות הגדולות, מתוכם לפחות שתי נשים, ואם אין שתי נשים מבין ראשי האזוריות הגדולות – ימונו נשים מתוך סגני ראשי המועצות האזוריות החל מהמועצה האזורית הגדולה ביותר הגדולה ביותר ועד שתהיינה לפחות שתי נשים; במועצה אזורית שבה מכהנת יותר מסגנית ראש מועצה אזורית אחת, יבחר ראש המועצה האזורית את סגנית ראש המועצה האזורית שתמונה; |
|  |  |  |  | (9) השר לשירותי דת; |
|  |  |  |  | (10) שר התפוצות; |
|  |  |  |  | (11) שר העלייה והקליטה; |
|  |  |  |  | (12) שרה נוספת שתבחר הממשלה; |
|  |  |  |  | (13) שמונה חברי כנסת, שתבחר ועדת הכנסת, מתוכם לפחות שש נשים; |
|  |  |  |  | (14) יושב ראש ההסתדרות הציונית העולמית; |
|  |  |  |  | (15) יושב ראש הסוכנות היהודית לארץ ישראל; |
|  |  |  |  | (16) יושב ראש קרן היסוד; |
|  |  |  |  | (17) יושב ראש איגוד הסטודנטים היציג וסגנו, לפי סעיף 21א לחוק זכויות הסטודנט, תשס"ז–2007; |
|  |  |  |  | (18) יושב ראש ההסתדרות העובדים הכללית החדשה; |
|  |  |  |  | (19) מנהלת הרשות לקידום מעמד האישה, לפי סעיף 3 לחוק הרשות לקידום מעמד האישה–1998; |
|  |  |  |  | (20) עשרה אנשי ציבור מתחומי הרוח, החינוך והתרבות שימנה השר באישור הממשלה – כולל נשים; |
|  |  |  |  | (21) שלוש נציגות ציבור בעלות ניסיון בתחום שירותי הדת היהודיים או חינוך ותרבות יהודית, שתמונינה על ידי השר לשוויון חברתי באישור הממשלה; |
|  |  |  |  | (22) שלושה נציגי ועד ראשי האוניברסיטאות שימנה שר החינוך באישור הממשלה, מתוכם לפחות שתי נשים." |
| ביטול סעיף 7 | 5. | סעיף 7 לחוק העיקרי בטל. | | |
| תיקון סעיף 10 | 6. | בסעיף 10 לחוק העיקרי, במקום "7" יבוא "6". | | |

דברי הסבר

תפקידה של הרבנות הראשית לישראל הוא לתת שירותי דת יהודיים, להוות הגוף הממלכתי שמייצג את הדת היהודית ולאפשר קירוב בין מסורת ישראל לבין החברה הישראלית. כדי לממש את תפקידה, על הרבנות הראשית להיות מחוברת לכלל חלקי החברה הישראלית ולהיות מייצגת נאמנה שלה. במשך השנים, נבחרו לתפקיד הרבנים הראשיים פוסקי הלכה עם תפיסת עולם ציונית ואחריות ציבורית רחבה, שיוכלו לפסוק הלכה ברוח ממלכתית ולתת מענה הלכתי לאתגרי החברה הישראלית. בשנים האחרונות אנו עדים למגמת החמרה וניתוק, תוך העדפת שיקולים פוליטיים, באופן שפוגע במטרה שלשמה הוקמה הרבנות הראשית. אמון הציבור ברבנות הראשית נמצא בשפל חסר תקדים, כאשר סקרים מלמדים כי כ-80% מהציבור היהודי בישראל איננו נותן בה את אמונו.

בראש הרבנות הראשית עומדים שני הרבניים הראשיים לישראל, ומועצת הרבנות הראשית לישראל שמתווה את מדיניות הרבנות הראשית בסוגיות רבות הנוגעות לשירותי הדת היהודים. לפגיעה במעמד הרבנות הראשית יש קשר הדוק לאופן מינויים. במצב החוקי הקיים, הרבנים הראשיים ומועצת הרבנות הראשית, אינם מייצגים את כלל הציבור היהודי בישראל. האסיפה הבוחרת, שמטרתה להבטיח ייצוג של כלל הציבור, מורכבת בעיקר על ידי נציגים של הרבנות הראשית, כך שבפועל מדובר בגוף ציבורי שבוחר את עצמו על ידי נציגיו, בזמן שקולו של הציבור בהליך הבחירה קטן. נוסף על כך, בחוק הקיים אין שום מנגנון שמבטיח ייצוג משמעותי לנשים במסגרת האסיפה הבוחרת, ונציגי יישובי יהודי ושומרון אינם חלק מהאסיפה הבוחרת, כך שאין בה ייצוג למפעל ההתיישבות.

משום כך, הצעת חוק זו מבקשת לתקן את חוק הרבנות הראשית, כך שהרכב החברים באסיפה הבוחרת ישקף בצורה הולמת את החברה הישראלית. בהמשך לכך, מוצע להרחיב את תנאי הכשירות להיבחר למועצת הרבנות הראשית, בכדי שזו תוכל לשקף טוב יותר את הציבור היהודי בישראל.

כמו כן, על מנת למנוע מצב בו רב ראשי נבחר לתפקיד ונדרש לכהן כראש הערכאה השיפוטית של הדת היהודית, כנשיא בית הדין הרבני הגדול, כל זאת ללא תנאי כשירות בסיסיים, מוצע בהצעת החוק לחייב בתנאי הכשירות לקבוע שהרב הראשי לישראל כיהן או מכהן כדיין, או לפחות שיש לו כשירות לכהן כדיין, זאת בניגוד למצב כיום בו גם רב עיר יכול להיבחר לרב ראשי בישראל.

--------------------------------

הוגשה ליו"ר הכנסת והסגנים

והונחה על שולחן הכנסת ביום

ו' באדר א' התשפ"ב (07.02.2022)

1. ס"ח התש"ם, עמ' 90. [↑](#footnote-ref-2)